<classify> WAZIRI wa Elimu, Sayansi na Teknolojia, Profesa Joyce Ndalichako amewataka vijana na wanafunzi kutumia Teknolojia ya Habari na Mawasiliano Tehama katika mambo yenye tija.Profesa Ndalichako alitoa mwito huo jana katika kilele cha Mafunzo na Mashindano ya Siku ya Kimataifa ya Wasichana na Tehama yaliyoandaliwa na Mfuko wa Mawasiliano kwa Wote UCSAF.Katika mafunzo hayo ya siku nne yaliyojumuisha wasichana 241 wa kidato cha tatu kutoka katika shule za umma, Profesa Ndalichako alisema endapo Tehama itatumiwa katima mambo yenye tija, upo uwezekano mkubwa wa kufikia uchumi wa kati na pia uchumi wa viwanda.Tehama ina manufaa mengi endapo itatumiwa ipasavyo, lakini vijana na wanafunzi wamekuwa wakiitumia mitandao katika mambo ambayo hayaleti ustawi kwao na taifa kwa ujumla, alisema. Aliwataka wasichana kuwa na uthubutu katika kushiriki katika masuala mbalimbali yanayohusu sayansi na teknolojia kwani ni moja ya fani ambazo haziepukiki.Wasichana wengi wanakosa uthubutu, ni lazima wabadilike, wajikite katika fani ya Tehama kwani ina fursa nyingi ambapo kwa ubunifu walionao wanaweza kufika mbali, alisema Profesa Ndalichako. Aliwataka kutumia ipasavyo fursa zilizopo katika Tehama ambapo wanaweza kubuni mifumo ambayo itatumika katika kuboresha huduma kwa jamii.Kwa upande wake, Mtendaji Mkuu wa UCSAF, Peter Ulanga alisema mfuko huo umekuwa ukiendesha mafunzo hayo kila mwaka kwa kushirikisha wanafunzi nane wa juu waliofaulu kwa daraja la kwanza katika mtihani wa taifa wa kidato cha pili kutoka katika mikoa yote ya Tanzania Bara na Visiwani.Kati ya wanafunzi 241 walioanza mafunzo hayo 31, walifika katika fainali ambapo sita kati yao Hadija Safi, Debora Valerian, Fatma Duzu, Monica Cleophace, Haitham Idrisa and Vanessa Kusungu walishinda nafasi ya kuwakilisha Taifa katika kilele cha siku hiyo mwezi ujao nchini Ethiopia.Mkurugenzi wa Uhusiano na Mawasiliano wa Vodacom, Rosalynn Mworia alisema wataendelea kuwapa nafasi ya kujifunza kwa vitendo wasichana watakaoshiriki mafunzo hayo katika kuboresha sekta ya teknolojia ya habari na mawasiliano nchini. Aliwataka wasichana hao kutokuwa waoga na badala yake wachangamkie fursa na kuonyesha ubunifu wao katika Tehama na hivyo kujikwamua kiuchumi.  <topic>: kitaifa 